На основу Одлуке о буџету Градске општине Звездара за 2018. годину ("Службени лист града Београда" број 108/17 и 17/18) и Програма и правила манифестације Фестивала културе младих «Звездаријада», XI бр. 06-25/16, председник Градске општине Звездара објављује

ПОЗИВ

за подношење предлога програма за реализацију Фестивала културе младих „Звездаријада“

Градска општина Звездара упућује јавни позив удружењима грађана и другим непрофитним организацијама, установама, организацијама и привредним субјектима у области културе за реализацију програмских активности у оквиру манифестације Фестивала културе младих „Звездаријада“.

**ОСНОВНЕ ИНФОРМАЦИЈЕ**

Средства за реализацију програма *Фестивал културе младих «Звездаријада»* су, у складу са Одлуком о буџету Градске општине Звездара за 2018. годину ("Службени лист града Београда" број 108/17, 17/18), обезбеђена у буџету Градске општине Звездара, на позицији раздео V, глава 5.1, програм 1201 - Развој културе, Пројекат 1201 – 1002 – Звездаријада, функција 820 – услуге културе, економска класификација 423 - услуге по уговору, у износу од 1.000.000,00 динара.

Фестивал културе младих «Звездаријада», стална манифестација од значаја за Градску општину Звездара, је мултидисциплинарна културна манифестација у оквиру које се реализују различите програмске активности намењене деци и младима.

Циљ Фестивала културе младих «Звездаријада» је задовољавање општих интереса у области културе, и то: стварање услова за подстицање културног и уметничког стваралаштва и аматеризма, подстицање младих талената, дечијег стваралаштва и стваралаштва за децу и младе у култури, подстицање примене нових технологија у култури и задовољавање осталих општих интереса у области културе, у складу са чланом 6. Закона о култури («Службени гласник РС», бр*. 72/2009, 13/2016 i 30/2016 - испр.)*

Сви програми су бесплатни за децу и младе од 15 до 25 година и сви имају једнако право и доступност за учешће у програмима манифестације, без дискриминације и издвајања по основу пола, социјалне, културне, етничке, религијске или друге припадности, месту боравка, односно пребивалишта, материјалног или здравственог стања, тешкоћа и сметњи у развоју и инвалидитета, као и по другим основама.

Реализација манифестације Фестивал културе младих «Звездаријада» је одређена Програмом и правилима манифестације Фестивала културе младих «Звездаријада», XI бр. 06-25/16, који се може преузети са сајта Градске општине Звездара, [www.zvezdara.rs](http://www.zvezdara.rs) У складу са Програмом до 20. јуна 2019. године планирана је реализација следећих пројектних активности:

| РБ | Области | Пројектна активност | Време реализације | Планирана средства, бруто  РСД |
| --- | --- | --- | --- | --- |
| 1 | Књижевност (стваралаштво) | **ЗВЕЗДАРСКЕ КОЛУМНЕ**  Едукација – радионице креативног писања, најмање 16 сати  Организовање 2 конкурса у области литерарног стваралаштва – кратка прича и поезија са наградама за најбоље ауторе  Организовање најмање 2 сусрета младих са књижевником или више њих | Децембар 2018  Мај 2019 | 150.000,00 |
| 2 | Музика (стваралаштво, продукција, интерпретација) | Музичке радионице певања, у трајању од најмање 30 сати  Такмичење „Први глас Звездаре“ (аудиција, проба, такмичење, техничка подршка, награде)  Поп рок концерт | Децембар 2018  Јун 2019 | 350.000,00 |
| 3 | Кинематографија и аудио-визуелно стваралаштво | **ПОКРЕТНЕ СЛИКЕ – од идеје до краткометражног анимираног филма**  Сценарио за анимирани филм  Визуелизација сценарија  Анимација  Монтажа  Промоција | Децембар 2018  Мај 2019 | 380.000,00 |
| 4 | Дигитално стваралаштво и мултимедији: Фотографија | **МОЈ ЈУТЈУБ КАНАЛ – КУЛТУРА, МОГУЋНОСТИ, ЦАКЕ И ТРИКОВИ**  Радионице у трајању од 20 сати  Догађај - Звездарски јутјубери | Децембар 2018  Април 2019 | 120.000,00 |

За сваки од програма неопходно је обезбедити материјал за рад и промотивни материјал за учеснике.

Програм манифестације се доставља школама/домовима ученика са подручја Општине Звездара и чини саставни део Годишњег плана рада, у оквиру Програма сарадње са локалном заједницом. Програм манифестације се може доставити и другим школама/домовима ученика, по њиховом захтеву.

**ПОДНОСИОЦИ ПРЕДЛОГА ПРОГРАМА**

Удружења грађана и друге непрофитне организације, установе, организације и други субјекти у култури.

Реализација програмских активности је до 20. јуна 2019. године, а извештај се доставља Одељењу за друштвене делатности Градске општине Звездара 15 дана од реализације последње активности, а најкасније до 5. јула 2019. године.

**НАЧИН ПИСАЊА ПРЕДЛОГА ПРОГРАМА**

Сажетак предлога потребно је сачинити на српском језику, обавезно на персоналном рачунару, највише на 3 стране, који мора садржати следеће елементе:

1. податке о подносиоцу предлога програма;
2. детаљан опис програма;
3. детаљан опис активности, број сати едукације, предлог временске динамике;
4. опис награда за најбоље радове на конкурсима и такмичењима (прва три места) за свако подручје у којем се организује такмичење
5. имена и презимена предавача и чланова жирија, ако то програмска активност захтева
6. детаљну спецификацију трошкова

Уз сажетак програма неопходно је доставити биографије предавача и чланова стручног жирија, у зависности од програмске активности.

##### КРИТЕРИЈУМИ ЗА ОЦЕНУ ПРЕДЛОЖЕНОГ ПРОГРАМА

* допринос који програм има у остварењу циљева Фестивала културе младих „Звездаријада“;
* квалитет и актуелност програма
* квалитет досадашњег рада на програмима/пројектима финансираним од стране Градске општине Звездара;
* компетентност подносиоца предлога програма, водитеља радионица и чланова стручног жирија;
* спецификација трошкова

**РОК И НАЧИН ДОСТАВЉАЊА ПРОЈЕКТНИХ ПРЕДЛОГА**

Заинтересоване организације дужне су да своје предлоге доставе до 24.11.2018. године. Потписани и оверени предлози се достављају у затвореној коверти препорученом поштом или курирским путем, односно личном доставом на писарницу Општинске управе, на адресу Градска општина Звездара, Булевар краља Александра 77, 11000 Београд. На коверти обавезно назначити пуно име и адресу пошиљаоца, назив програма и следећи текст: ,,НЕ ОТВАРАТИ ПРЕ ЗАВРШЕТКА КОНКУРСА”

**Одлука о додели средстава**

Одлуку о додели финансијских средстава доноси председник Комисије за манифестације Градске општине Звездара (председник Градске општине Звездара), која ће процењивати пристигле предлоге.

Прецизно време реализације програмских активности ће се утврдити у сарадњи са средњим школама и изабраном организацијом.

Градска општина Звездара ће са одабраним предлагачем закључити Уговор о реализацији дела програма манифестације Фестивал културе младих Звездаријада.

Сви кандидати се могу информисати о резултатима конкурса са образложењем на огласној табли Градске општине Звездара и на званичној интернет презентацији Градске општине Звездара ([www.zvezdara.rs](http://www.zvezdara.rs) ). Исти документ ће бити достављен свим подносиоцима предлога.

Све додатне информације могу се добити у Одељењу за друштвене делатности Градске општине Звездара, канцеларија 306 или телефоном на број 011/3405-917.